西德者，德意志聯邦共和國也，亦簡曰聯邦德國。一九四五年，德意志第三帝國稱降於同盟國，二戰終，德意志失東普魯士，復讓渡東土予波蘭。其餘暨柏林市，美利堅、英吉利、法蘭西、蘇聯各分治之。一九四八年三月，美、英、法議於倫敦，欲合三方為一德國；法蘭西初弗從，美利堅許其以產煤、鋼之地薩爾，置為保護領，終允復建德人之國。蘇聯聞之，旋自「盟國管制理事會」退，復謀另立德意志於蘇佔區。